S-708/2020

D Ó M U R

Héraðsdóms Reykjaness 4. júní 2020 í máli nr. S708/2020:

Ákæruvaldið

(D-kk-nf R-kk-nf saksóknarfulltrúi) gegn

A-kk-þgf P-kk-þgf S-kk-þgf

(enginn)

Mál þetta, sem dómtekið var 11. maí sl., höfðaði lögreglustjórinn á Suðurnesjum með ákæru 2. mars sl. á hendur ákærða, A-kk-þgf P-kk-þgf S-kk-þgf, kt. 0000000000, [...]:

„fyrir líkamsárás gegn A, kt. 0000000000 og B, kt. 0000000000, og hótanir sem hér nánar greinir:

I. (008201817144) með því að hafa, þann 30. október 2018, á heimili A og B að [...], eftir að hafa komið þangað óboðinn, tilefnis og fyrirvaralaust, rifið í A og dregið hann úr forstofu og út fyrir íbúðina og kýlt hann með krepptum hnefa hægri handar, í vinstra gagnauga A. Urðu afleiðingar árásarinnar þær að A hlaut rispur og mar á vinstri kinn og gagnauga og stórt blóðmar innanvert á hægri handlegg. Einnig brotnuðu gleraugu A við árásina.

Telst háttsemi þessi varða við 1. mgr. 217. gr. almennra hegningarlaga nr. 19/1940, sbr. lög nr. 20/1981.

II. (008201817144) með því að hafa, á sama stað og sömu stund og greinir í lið I, kýlt B í hægri öxl hennar, þegar hún hafði lagst yfir A í því skyni að aðstoða og vernda hann frá frekari árás, eftir að A hafði fallið í jörðina fyrir utan íbúð þeirra B í kjölfar árásar ákærða skv. lið I. Urðu afleiðingar árásarinnar þær að B var með skerta hreyfigetu í axlarlið, verki við hreyfingu, þreyfieymsli við Trapezius vöðvafestu og vöðva, þreyfieymsli yfir viðbeini, auk verulegs kvíða og svefnleysis.

Telst háttsemi þessi varða við 1. mgr. 217. gr. almennra hegningarlaga nr. 19/1940, sbr. lög nr. 20/1981.

2

III. (008201817144) fyrir hótanir, með því að hafa, þann 2. nóvember 2018 og 5. nóvember 2018, sent A skilaboð úr síma sínum, en í skilaboðunum hótaði hann að koma aftur að heimili A, og með háttsemi sinni valdið A ótta um líf, heilbrigði og velferð sína. Skilaboðin sem ákærði sendi A voru eftirfarandi og send á neðangreindum dögum og tíma:

1. Þann 02.11.2018, kl. 09:58 í smáskilaboðum. „Jaja helvítis F-kk-nf ertu reddy með seðilinn minn? Ps. Besti vinur þinn.“

2. Þann 05.11.2018, kl. 03:22 í smáskilaboðum. „Jaja ég verð vist að kikja aftur i kaffi til þin, i þina siðustu heimsokn sea vinur…“

Telst háttsemi þessi varða við 233. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkröfur:

Af hálfu brotaþola A, er þess krafist að ákærði verði dæmdur til að greiða honum kr. 1.539.300, ásamt vöxtum af fjárhæðinni skv. 8. gr. laga um vexti og verðtryggingu nr. 38/2001 frá 5. nóvember 2018 en síðan dráttarvaxta samkvæmt 9. gr., sbr. 1. mgr. 6. gr. sömu laga að liðnum mánuði frá birtingu kröfunnar til greiðsludags.

Einnig er þess krafist að ákærða verði gert að greiða brotaþola málskostnað/réttargæsluþóknun að skaðlausu, skv. síðar framlögðum málskostnaðarreikningi eða að mati réttarins, að viðbættum virðisaukaskatti, fyrir að halda fram bótakröfu sinni í málinu, skv. 3. mgr. 176. gr. laga um meðferð sakamála nr. 88/2008.

Af hálfu brotaþola B, er þess krafist að ákærði verði dæmdur til að greiða henni kr. 2.020.000, ásamt vöxtum af fjárhæðinni skv. 8. gr. laga um vexti og verðtryggingu nr. 38/2001 frá 5. nóvember 2018 en síðan dráttarvaxta samkvæmt 9. gr., sbr. 1. mgr. 6. gr. sömu laga að liðnum mánuði frá birtingu kröfunnar til greiðsludags.

Einnig er þess krafist að ákærða verði gert að greiða brotaþola málskostnað/réttargæsluþóknun að skaðlausu, skv. síðar framlögðum málskostnaðarreikningi eða að mati réttarins, að viðbættum virðisaukaskatti, fyrir að halda fram bótakröfu sinni í málinu, skv. 3. mgr. 176. gr. laga um meðferð sakamála nr. 88/2008.“ 3

Fyrirkall í málinu var gefið út 14. apríl sl. og var löglega birt 24. sama mánaðar. Við þingfestingu málsins 11. maí sl. sótti ákærði ekki þing og var málið þá dómtekið á grundvelli 1. mgr. 161. gr. laga nr. 88/2008 um meðferð sakamála.

Með vísan til 1. mgr. 161. gr. laga nr. 88/2008 um meðferð sakamála verður dómur lagður á málið þrátt fyrir útivist ákærða þar sem framlögð gögn þykja nægileg til sakfellingar og önnur skilyrði ákvæðisins eru einnig uppfyllt í málinu. Brot ákærða teljast því sönnuð og varða þau við tilgreind lagaákvæði í ákæru.

Ákærði er fæddur árið [...]. Samkvæmt sakavottorði ákærða hlaut hann dóm 31. október 2014 fyrir brot gegn 1. mgr. 217. gr. almennra hegningarlaga nr. 19/1940, en ákörðun refsingar var þá skilorðsbundið frestað í tvö ár. Til refsiþyngingar horfir 1. töluliður 1. mgr. 70. gr. almennra hegningarlaga. Aftur á móti þykir einnig rétt að líta til útivistar ákærða, sbr. 1. mgr. 161. gr. laga nr. 88/2008, sem jafna verður til játningar við mat á ákvörðun refsingar, sbr. 5. málslið 1. mgr. 155. gr. laga nr. 88/2008.

Að öllu framangreindu virtu og með vísan til 77. gr. almennra hegningarlaga þykir refsing ákærða hæfilega ákveðin fangelsi í 90 daga, en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Brotaþolinn A krefst þess að ákærði verði dæmdur til að greiða honum 1.539.300 krónur ásamt vöxtum af fjárhæðinni samkvæmt 8. gr. laga nr. 38/2001 um vexti og verðtryggingu frá 5. nóvember 2018 en síðan dráttarvaxta samkvæmt 9. gr., sbr. 1. mgr. 6. gr., sömu laga að liðnum mánuði frá birtingu kröfunnar til greiðsludags. Þar af nemi miskabætur 1.000.000 krónum, tímabundið atvinnutjón 500.000 krónum og muntajón 39.900 krónum.

Með þeirri refsiverðu háttsemi sem greinir í ákæru hefur ákærði bakað sér skaðabótaábyrgð gagnvart brotaþolanum A. Þykja miskabætur hæfilega ákveðnar 400.000 krónur. Þá verður fallist á að miða beri upphaf dráttarvaxta við 24. maí sl., enda var þá liðinn mánuður frá því að bótakrafan var birt ákærða, sbr. 9. gr. laga nr. 38/2001. Hvað varðar annað tjón, þ.e. tímabundið atvinnutjón og munatjón, þá telst sá þáttur kröfunnar vanreifaður og ber því að vísa kröfu brotaþola frá að því leyti. Þá verður ákærða gert að greiða brotaþolanum málskostnað, sbr. 3. mgr. 176. gr. laga nr. 88/2008, sem ákveðinn er með virðisaukaskatti í dómsorði. 4

Brotaþolinn B krefst þess að ákærði verði dæmdur til að greiða sér 2.020.000 krónur ásamt vöxtum af fjárhæðinni samkvæmt 8. gr. laga nr. 38/2001 um vexti og verðtryggingu frá 5. nóvember 2018 en síðan dráttarvaxta samkvæmt 9. gr., sbr. 1. mgr. 6. gr., sömu laga að liðnum mánuði frá birtingu kröfunnar til greiðsludags. Þar af nemi miskabætur 1.500.000 krónum, tímabundið atvinnutjón 500.000 krónum og útlagður kostnaður vegna sálfræðings 20.000 krónum.

Með þeirri refsiverðu háttsemi sem greinir í ákæru hefur ákærði bakað sér skaðabótaábyrgð gagnvart brotaþolanum B. Þykja miskabætur hæfilega ákveðnar 300.000 krónur. Krafa um kostnað vegna sálfræðiaðstoðar er studd haldbærum gögnum og verður hún því einnig tekin til greina, þó þannig að sá þáttur kröfunnar ber vexti frá 7. nóvember 2019. Þá verður fallist á að miða beri upphaf dráttarvaxta við 24. maí sl., enda var þá liðinn mánuður frá því að bótakrafan var birt ákærða, sbr. 9. gr. laga nr. 38/2001. Hvað varðar annað tjón, þ.e. tímabundið atvinnutjón, þá telst sá þáttur kröfunnar vanreifaður og ber því að vísa kröfu brotaþola frá að því leyti. Þá verður ákærða gert að greiða brotaþolanum málskostnað, sbr. 3. mgr. 176. gr. laga nr. 88/2008, sem ákveðinn er með virðisaukaskatti í dómsorði.

Loks verður ákærði dæmdur til að greiða sakarkostnað eins og nánar greinir í dómsorði.

A-kk-nf H-kk-nf héraðsdómari kveður upp dóm þennan.

D Ó M S O R Ð:

Ákærði, A-kk-nf P-kk-nf S-kk-nf, sæti fangelsi í 90 daga, en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði greiði A 400.000 krónur ásamt vöxtum samkvæmt 8. gr. laga nr. 38/2001 um vexti og verðtryggingu frá 5. nóvember 2018 til 24. maí 2020 en með dráttarvöxtum samkvæmt 1. mgr. 6. gr., sbr. 9. gr., sömu laga frá þeim degi til greiðsludags. Ákærði greiði A 114.700 krónur í málskostnað.

Ákærði greiði B 320.000 krónur auk vaxta samkvæmt 8. gr. laga nr. 38/2001 um vexti og verðtryggingu af 300.000 krónum frá 5. nóvember 2018 til 7. nóvember 2019 en af 320.000 krónum frá þeim degi til 24. maí 2020 en með dráttarvöxtum samkvæmt 5

1. mgr. 6. gr., sbr. 9. gr., sömu laga frá þeim degi til greiðsludags. Ákærði greiði B 114.700 krónur í málskostnað.

Ákærði greiði 62.860 krónur í sakarkostnað. 5

1. mgr. 6. gr., sbr. 9. gr., sömu laga frá þeim degi til greiðsludags. Ákærði greiði B 114.700 krónur í málskostnað.

Ákærði greiði 62.860 krónur í sakarkostnað.